Jeg bliver muligvis hængt på torvet for det, jeg nu svarer, for det handler lidt om stereotype kønsroller, og den slags skal man være meget varsom med at kommentere i denne tid. Oprøret ulmer i de næste generationer, en mand er ikke bare en mand, og en kvinde er heller ikke bare en kvinde. De næste generationer vil selv definere, hvad de titler skal indebære, og det er fint for mig, men vi, der er lidt oppe i årene og har været omkring i en livstid, vi har nogenlunde samme opfattelse af fordelingen mellem mand og kvinde og de opgaver, vi har påtaget os i parforholdet. Jeg skal nok tage de tæsk, det eventuelt måtte give, når jeg nu siger til dig, at det, du føler, er en typisk kvinde-/mor-følelse, som mange kvinder genkender. Jeg kender virkelig mange, der har det som dig. Kvinder, der har ofret alt fra nattesøvn til gode jobmuligheder på familiens alter. En investering i børn Jeg har også selv, men for nogle år siden holdt jeg op med at sige til mig selv, at jeg havde ”ofret” meget. Jeg begyndte at kalde det ”investeret”. Jeg har investeret i mine børn. I min familie. Som penge i banken. Som aktier, jeg har købt til fremtiden. Og jeg kan se, min investering har båret frugt. Trygge børn. 21 år med samme mand. Et godt sted at bo og et arbejde, jeg holder af. Selvfølgelig vil vi alle gerne anerkendes i livet for vores indsats. Og selvfølgelig er det at vælge familien i medgang og modgang ikke bare held. Det er benhårdt arbejde, men jeg mener ikke, vi kommer nogen vegne ved at ende som bitre kvinder, der føler, vi har ofret os. Vi har ikke ofret os Vi KUNNE have sparket manden ud af sengen for at hente ungerne, eller vi KUNNE have taget kampen om arbejde og så videre, men vi VALGTE anderledes, fordi det føltes trygt og mest rigtigt. Men du skal vide, at jeg synes, du er supersej. Dine valg har båret frugt. Jeg synes ikke, du skal lægge så meget i ordet held. I virkeligheden er det nok en anerkendelse af, at det, du har – og har arbejdet hårdt for – det ville dine veninder ønske, de også havde. Det er bare lidt klodset formuleret. Nu er du kommet langt i livet, og de næste år kan du med ro i sindet fokusere på dig selv og vande dine egne interesser.